हर पत्नी से पुछाए वाला सवाल - "दिनभर घर में काम कवन बा?"
'दिनभर काम कवन बा', इ सवाल शायद हर पति अपना पत्नी से करेले। नोकरी ना करेवाली हर औरत के इ सवाल सुने के परेला। सुन के बाउर भी लगेला। एही से जुड़ल हम रउआ सभ के सोझा एगो कहानी राखे के कोशिश करतानी।
मर्द जात में एगो बड़का कमी होखेला। उ अपना आगा केहु के कुछुओ समझबे ना करस। ए लोग के लागेला कि समूचा काम उहे लोग करेले, औरत त कुछु करबे ना कर’स। जब देखि तब, झट से कह देला लोग कि - 'दिनभर काम कवन बा'.... , दु पेट के खाना बना के दिनभर सुते के बा!
अब आप लोग ही बतायीं, का औरत लोग के घर में काम ना होखे? का नौकरी कईल ही एगो काम ह?
एगो औरत प घर के सभ जीमवारी होखेला। उ जीमवारी लिखला से ना लिखाई। आज जरूरत बा एगो औरत के काम के महत्व देवे के, ना कि फटाक से इ कहल कि - 'दिनभर काम कवन बा.........”। त चली कहानी के आगे बढ़ावल जाय।
सीमा के बियाह भईला के कुछ दिन बाद उनुकर पति एक दिन खिसिया के कहले, “तू दिन घर में बईठ के का करेलु? बस दु पेट के खाना बना के, दु-चार गो कपड़ा लता धो-धा के, दिन भर सुते के बा”।
इ बात सुन के सीमा के तनिका बाउर त लागल, बाकि नाया-नाया बियाह भईल रहे त ए बात के ढेर बढ़ावल ना चहली।
अईसे त सीमा के पति सीमा से बहुते प्यार करत रहन। सीमा के कवनों बात के दुख जन होखे एह बात के खास ध्यान रखत रहन। धीरे-धीरे 11 साल बीत गईल। एतना साल बितला के बाद भी सीमा के पति के इ आदत ना छुटल, जबे-तबे सुने के परे कि- 'दिनभर काम कवन बा'.... ? आखिर मरद जात जे ठहरले!
सीमा के दु गो बेटा-बेटी भी रहन’स। उ बचवा भी आपन बाप के इ कहल बहुत बारे सुनले कि ‘तू दिन घर में बईठ के का करेलु?’। एक दिन सीमा के बेटा भी कह दिहलस कि - ‘मम्मी तू दिन घर में बईठ के का करेलु?”
अब त सीमा के खुन खउल गईल। उ सोचे लगली कि, हई देख पहीले पतिदेव त कहते रहन अब त बेटा-बेटी भी कहे लागल। अभी त हम नाया बानी, सारा दिन घर के काम काज करतानी, त बेटा अईसन बोली बोलता। काल्ह गईला, जब हम बूढ़ा जाइब त इ हाथ ध के घर से बहरी निकाल दिही।
सीमा सोचे लगली कि हम एतना लगन, मेहनत से सभ काम करतानी, सभका सेहत के खयाल भी राखतानी आ तबो हमरा ईहे सुने के मिलता?
काश! हम नौकरी करती, महीनवा दिने वेतन लेके जब घरे अईती त मरद, बेटा हमार ईज्जत करीत, इ ना कबो कहीत की - तू दिन घर में बईठ के का करेलु? अब त हमार उमर भी बहुते हो गईल बा, अब त चाह के भी नौकरी नईखी क सकत। बाकि इ बोलियो निक नईखे लागत, अब त कुछ ना कुछ करही के पड़ी।
ओह दिन से सीमा इहे ताक मे रही कि, कब उनुकर पति इ लाइन दोहरावस अवरू हम पलट के जवाब दिही। आखिर उ दिन भाई आइये गईल। हमेशा निहन सीमा सबेरे-सबेरे उठ के बेटा-बेटी के तईयार क के स्कूल छोड़ के, घर मे नियम के अनुसार सबेरे के झाड़ू लगा के, ओकरा बाद पति के फटा-फट चाय देके अपने भी केहु तरे जल्दी से चाय पी के पति के लंच बनावे में लाग गईली। आ ऐने पति देव चाय के चुस्की लेले के अखबार पढ़े लगले।
जब ऑफिस जाये के बेरा भईल त चिलईले, सीमा हमार रुमाल काहा बा? अभी उ कुछ बोलिती की फीरू से चिलईले, अरे हमार मोजा भी नईखे मिलत?
सीमा त अब ऐहि ताक में रहली की कब उनुकर पति कुछ बोलस की उ जवाब दे दे’स। सीमा रसोई मे से निकल के दउरल अईली आ रुमाल, मोजा देत कहली कि, हेका बा लउकत नईखे त हम का करी।
पति कहले कि, फिर इ हमरा काहे ना लउकल हा?
सीमा कहली, देखल चाहब त न लउकी। फेर पति जोर से चिलईले कि, ऑफिस जाये के बेरा किच-किच जन कर। एक त काम ठीक से करे के नईखे आ ऊपर से जबान लड़ावे के बा।
सीमा कहली कि देखब तब न पता चली कि हम दीनभर करत का बानी!
पति कहले कि, हमार ऑफिस के काम देखबु त प्राण सुख जायी। कतना काम करे के पड़ेला ऑफिस में। घर में बईठ के खाली बक-बक करे के बा। हमार लंच काहां बा? जल्दी द, हमरा ऑफिस के देरी होखता।
सीमा रसोई में से चीलात कहली कि, राउर टिफिन तईयार करतानी। आखिर हम दिन भर करीला का.....!!
एक-दूसरा प चीखत चीलात पति ऑफिस चल गईले, सीमा के मन में तनिका डर सतावे लागल कि कही कुछ बाउर जन हो जाय। पति खिसिया के जे घर से गईल बानी।
लेकिन अपना-आप के मजबूत क के सीमा घर के काम में लाग गईली। आ मन-ही-मन ठान लिहली कि अबकी त सबक सीखा के ही रहब पति अवरू बेटा के।
जब बचवा स्कूल से अईले’सन त हाथ मुंह धो के कहले’सन मम्मी खाना द। सीमा कुछ ना बोलली। उ चुप-छाप चदर ओढ़ के सूत गईली। जब रसोई में बचवा गईले सन त रसोई घर में खाये के कुछुओ ना रहे।
बेटा बोलल, मम्मी खाना द बड़ी जोर के भूख लागल बा। सीमा कहली, आज से तोहन लोग के मम्मी हड़ताल प बाड़ी। आजु से हम घर के कवनों कम ना करब। तोहन लोग आपन काम खुद कर लोग, भा अपना पापा से करवाव लोग हम तोहन लोग के बीच में कुछ ना बोलब।
अब दुनों बचवा पापा के आवे के इंतजार मे मुंह लटका के चुप-चाप बईठ गईले’सन। अब बेटन के मुंह देख मोह त लागत रहे बाकि आज इ मोह के तनिका कठोर त बनावे के ही पड़ी, ताकि इ समझ में आ जाए कि हम दीन भर करीला का।
सांझी बेरा जब पति ऑफिस से अईले त बेटा-बेटी पापा के सभ बात बता देले। पति देव चिलात सीमा के भीरी गईले अवरू कहले, - “इ कवन नाया नौटंकी शुरू बा, बेटा-बेटी भूखे पियासे बाड़े’सन तनिकों समझ में नईखे आवत। हम थाकल-पियासल आवतानी अवरू हई देख ए महारानी के चदर तान के आराम से सुतल बाड़ी। सूत तू, तोहरा बिना हमनी के भूखे मर ना जाईब जा। हम क लेब घर के समूचा काम। कहत रसोई में घुस गईले।
अब भला मरद जाती रसोई घर में घुस जाय आ भूकंप ना आवे, इ कहीं हो सकता। रसोई में से धड़ाम- भड़ाम बरतन गीरे के आवाज सुनाये लागल। खैर केहु तरे रात के कुछुओ बना खा के बाप बेटा सूत गईले।
जब सबेर भईल त सीमा ना उठली। पति देव उठ के लईकन के उठा के अपने रसोई में नास्ता बनावे लगले। एही बीच बेटा बोलल, पापा हमार टाई नईखे मिलत, पापा दउर के टाई खोज के दिहले।
जब रसोई में आवत बाड़े, त देखले कि ब्रेड जर गईल। अभी दोसर ब्रेड़ निकालत बाड़े कि फेर बेटा बोलल, पापा हमरा के दोसर रुमाल दे द, इ बहुते गंदा बा।
पापा कहले तनिका देर रुक जा अभी आवातानी। इहे सभ करत स्कूल के बेरा भ गईल। बेटा लागल कहे, पापा जल्दी कर नाही त स्कूल के गेट बंद हो जाई।
पापा बेचारा केहु तरे टिफिन तईयार क बेटा के स्कूल छोड़ घरे अईले, अभी घरे पहुंचते बाड़े कि दूध वाला आ गईल। अब दूध भी लेबे के पड़ल। बेटा के तईयार करे में थाक गईल रहन एह से अपना के अब एक कप चाय बना के भी पिए के मन ना करत रहे, नास्ता त दूर के बात बा। पति देव केहु तरे तईयार हो के ऑफिस चल गईले।
पति भूखे-पियासे ऑफिस चल गईले इ देख सीमा के निक त ना लागल, बाकि पति अवरू बेटा के सबक सिखावे खातिर करेजा प पथर त राखे के ही पड़ी।
पति के ऑफिस गईला के बाद सीमा उठ के आ अपना खाती जल्दी से कुछुओ बना के खा-पी के फेर सूत गईल। भाई पापी पेट त मानी ना, भूखिया त लगबे करी। फेर आज के रात भी पति के ही सभ कुछ करे के पडल। पति बेचारा परेशान होके रह गईले, बाकि करस का.... उहे नु रोज-रोज बोलत रहले 'दिनभर काम कवन बा'......? अब अपने करे के परल त पाता चल गईल नु.....!!
अब चार-पांच दिन हो गईल रहे। पति देव के भी दिमाग ठिकाना लाग गईल रहे। काहे से कि घर के काम, लईकन के जीमवारी में ऑफिस देरी से पहुंचल, ऑफिस देरी से पहुंचला प बॉस से डांट खाईल। ऑफिस में रोज एगो नाया बहाना बनावल।
पति देव के अब समझ में आ गईल रहे कि घर में कतना काम होखेला, अब उ हार मान गईले। उ सीमा मतलब कि अपना पत्नी के आगे झुक गईले।
उ कहले सीमा हम अतना दिन में जान गईनी कि तू दिनभर कतना काम करेलु, तोहरा ऊपर कतना जीमवारी बा। अब हम किरिया (कसम) खातानी कि इ कबो ना कहब, 'दिनभर काम कवन बा'...... !! "बाप रे येतना बोझ त एगो औरत ही उठा सकतिया, मर्द लोग के बस के बात नईखे”। धन्य हो औरत जाती तोहन लोग के 'सत-सत नमन'।
ओह दिन से सीमा के पति भुला के भी कबो ना कहले कि, 'दिनभर काम कवन बा'......!! अगर रउआ सभ में से केहु अपना पत्नी से इ कहत होखे कि 'दिनभर काम कवन बा'... त जल्दी से इ बोलल छोड़ दी अवरू अपना पत्नी के काम के महत्व के समझी। ना त कही सीमा के पति वाला हाल रउआ सभ के भी जन हो जाय।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva